# असन्तुष्ट दललाई पनि सहमतिमा ल्याएर निर्वाचनमा जान साना दलको सुझाव

भदौ।असन्तुष्ट दलहरूलाई पनि सहमतिमा ल्याएर मात्र निर्वाचनमा जान विभिन्न दलका नेताले सरकार र प्रमुख चार दललाई सुझाव दिएका छन्।

सरकारले शनिबार आयोजना गरेको सर्वदलीय बैठकमा सहसभागी विभिन्न साना दलका नेताहरूले संविधानसभामा राष्ट्रका सबै समुदाय, क्षेत्र र वर्गका जनताको स्वामित्व आवश्यक रहेकोले सबै पक्षलाई सहमतिमा ल्याएर मात्र निर्वाचनमा जानुपर्नेमा नेताहरूले जोड दिएका थिए। सरकारले अघिल्लो संविधासभामा प्रतिनिधित्व गर्ने राजनीतिक दलसँग प्रधानमन्त्रीको कार्यालय सिंहदवारमा आयोजना गरेको परामर्श बैठकमा अधिकांश दलले आफूहरू निर्वाचनमा सहभागी हुने बताएका थिए।

असन्तुष्ट दलहरूले सर्वदलीय राजनीतिक सम्मेलनमार्फत् संविधानसभाको निर्वाचन र जारी राजनीतिक विवादको अन्त्य गर्नुपर्ने बताइरहेको बेला शनिबार सरकारले सर्वदलीय बैठक आह्वान गरेको हो। यद्यपि सर्वदलीय बैठक सङ्घीय समाजवादी पार्टीसँग शुक्रबार भएको सहमतिअनुरुपको भने नभएको जनाइएको छ। बैठकपछि सञ्चारकर्मीसँग कुरा गर्दै नेपाली काङ्ग्रेसका उपसभापति रामचन्द्र पौडेलले निर्वाचन आयोगले घोषणा गरेको चुनावी कार्यतालिकालाई प्रभाव नपार्ने गरी असन्तुष्ट दलहरूलाई सहमतिमा ल्याउन दलका नेताहरूले जोड दिएका जानकारी दिए। तर, मङ्सिर ४ नजिकै आएकोले सहमतिको लागि भन्दै ती दलहरूलाई पर्खन भने नसकिने पौडेलले बताए। दलहरूसँगको सहमति मात्र भनिरहदा मङ्सिर ४ का लागि तोकिएको निर्वाचन अन्यौल हुने भएकोले चुनावको तयारीमा पनि लाग्नुपर्नेमा नेताहरूले जोड दिएको पौडेलले बताए।

बैठकमा ठूला दलका नेताहरूले भने सरकारलाई निर्वाचनको पूर्णतयारीमा लाग्न आग्रह गरेका थिए।

प्रमुख दलहरूको तर्फबाट काङ्ग्रेस उपसभपति रामचन्द्र पौडेलले असन्तुष्ट दुर्इवटा समूहलाई सहमतिमा ल्याइसकेको र माओवादी नेतृत्वको ३३ दलीय मार्चासँग पनि सहमतिको लागि वार्ता जारी रहेकोले चाँडै सहमतिमा पुग्ने विश्वास व्यक्त गरे।  बैठकमा सहभागी प्रजातान्त्रिक समाजवादी पार्टीका अध्यक्ष प्रेमबहादुर सिंहका अनुसार अधिकाँश दलले निर्वाचनमा जानुअघि नेकपा-माओवादी नेतृत्वको ३३ दलीय मोर्चालाई पनि सहमतिमा ल्याउनुपर्नेमा जोड दिएका थिए। बैठकमा गृहमन्त्री माधवप्रसाद घिमिरेले सरकारले गरिरहेको निर्वाचनको तयारीको बारेमा जानकारी गराएका थिए। निमन्त्रण गरे पनि बैठकमा नेकपा-माओवादी भने भएन।